﻿ PROIECT DE CERCETARE UN PROIECT CU VIZIUNE INOVATIVĂ: „O ABORDARE CULTURALĂ A CORUPŢIEI. RELEVANŢA PERCEPŢIILOR ASUPRA CORUPŢIEI PENTRU PREVENIREA FENOMENULUI. UN STUDIU CULTURAL COMPARATIV ÎN STATELE ÎN CURS DE ADERARE LA UE, BULGARIA ŞI ROMÂNIA, STATELE CANDIDATE, TURCIA ŞI CROAŢIA ŞI STATELE MEMBRE, GERMANIA, GRECIA ŞI MAREA BRITANIE” IULIANA PRECUPEŢU Fiind o problemă ce ocupă, în prezent, o poziţie foarte înaltă pe agenda publică, corupţia suscită, din ce în ce mai puternic, interesul cercetătorilor. Deşi parte a societăţilor din toate contextele şi timpurile, fenomenul a părut că se intensifică în ultimii ani şi că ia forme noi în relaţie cu procesul de transformare a ţărilor post-comuniste. Procesul de extindere a Uniunii Europene a adus corupţia, în şi mai mare măsură, în actualitate. În aceste condiţii, au apărut îngrijorări în legătură cu potenţialul corupţiei de a întârzia procesul de lărgire a comunităţii europene şi chiar de a ameninţa ordinea socială a acesteia. Deşi la nivelul UE au fost dezvoltate politici de prevenire şi implementate în statele-membre, ele au fost bazate, în general, pe proceduri de implementare de „sus în jos” a unor măsuri legislative şi administrative. Acestea nu au luat în considerare, până în prezent, faptul că fenomenul corupţiei este, într-o mare măsură, determinat de modelele culturale, şi că variază în funcţie de societate. De la această premisă pleacă proiectul de cercetare „O abordare culturală a corupţiei. Relevanţa percepţiilor asupra corupţiei pentru prevenirea fenomenului. Un studiu cultural comparativ în statele în curs de aderare la UE, Bulgaria şi România, statele candidate, Turcia şi Croaţia şi statele membre, Germania, Grecia şi Marea Britanie”, care propune o nouă modalitate de tratare a fenomenului corupţiei. Prezentul articol se concentrează asupra obiectivelor, cadrului teoretico-metodologic al cercetării şi impactului potenţial al acesteia, în încercarea de a sublinia abordarea inovativă a fenomenului de corupţie pe care o propune acest proiect. Organizarea consorţiului şi activităţii de cercetare Proiectul de cercetare este finanţat prin Programul-Cadru 6 al Comisiei Europene şi este coordonat de Universitatea Konstanz din Germania. Consorţiul mai include Universitatea din Tübingen, Germania, Centrul de Strategii Liberale, CALITATEA VIEŢII, XVII, nr. 3–4, 2006, p. 381–386 382 IULIANA PRECUPEŢU 2 Sofia, Bulgaria, Institutul de Cercetare a Calităţii Vieţii (Academia Română), Bucureşti, România, Universitatea Galatasaray, Istanbul, Turcia, Universitatea din Zagreb, Croaţia, Şcoala Naţională de Administraţie Publică şi Guvernare Locală, Universitatea Panteion, Athena, Grecia şi Institutul de Studii Sud-Est Europene al Universităţii Oxford (SEESOX), Marea Britanie. Durata proiectului este de trei ani, 2006–2008, iar activităţile de cercetare includ elaborarea unui studiu de caz pentru fiecare ţară inclusă în studiu, elaborarea unui studiu separat pentru evaluarea măsurilor anticorupţie la nivel european şi realizarea unui studiu comparativ sintetic pe baza cercetărilor realizate în fiecare ţară. Cadrul teoretic al cercetării Proiectul propune o abordare culturală a corupţiei. Din punct de vedere teoretic, concepţia cercetării este apropiată de paradigma modernităţii. La modul general, aceasta explică fenomenul corupţiei prin prisma evoluţiei societăţii şi valorilor care caracterizează diferitele stadii de dezvoltare ale acesteia, de la societatea tradiţională la cea modernă şi postmodernă. Cauzele şi motivele care determină comportamentul corupt sunt considerate a fi, deci, înrădăcinate mai ales în contextele socioculturale persistente în timp. Cultura unei societăţi oferă membrilor acesteia un set de cunoştinţe în care sunt prezente definiţii standardizate pentru situaţii obişnuite şi moduri de rezolvare care sunt potrivite diferitelor situaţii şi acceptabile social. Acest set de cunoştinţe, sedimentate ca fiind cultură, comune membrilor societăţii, formează baza percepţiilor, pe baza cărora acţionează oamenii. În situaţii de schimbare socială, aşa cum este cea pe care o presupune tranziţia sau cea a procesului de integrare în UE, seturile de valori şi credinţe ale oamenilor nu mai pot orienta acţiunile acestora, iar schimbările sunt percepute ca alienante. Ca un mecanism de apărare împotriva experienţelor alienante, membrii societăţii sunt înclinaţi să reţină conceptele vechii ordini sociale care le pot garanta securitate şi un mediu familiar. Corupţia generalizată, prezentă în statele foste socialiste din Europa de Est şi în Turcia, poate fi explicată ca un rezultat al unei duble moşteniri: cea a pre- modernismului şi cea a contra-modernismului de tip socialist, care încă mai influenţează aceste societăţi. Modernitatea este principiul care ghidează UE, prin dezvoltarea şi realizarea unor procese raţionale şi sociale juste în toate domeniile vieţii. Acest principiu îşi găseşte expresia în instituţiile europene ale constituţiei şi statului de drept, economiei de piaţă, o sferă publică cu mass-media independentă şi în statul bunăstării. Modernizarea ţărilor din Nordul şi Sudul Europei a fost un proces istoric. Cetăţenii din ţările care aspiră la integrarea în UE trăiesc, într-o anumită măsură, în „lumi sociale” („life worlds”), care nu sunt compatibile cu tipul de cultură care a făcut posibilă modernitatea. Modul de schimbare socială care se realizează prin 3 UN PROIECT CU VIZIUNE INOVATIVĂ 383 transfer instituţional se poate produce printr-un proces tehnologic de sus în jos, în timp ce procesul de modernizare a „lumilor sociale” nu se poate realiza într-o manieră asemănătoare. Modernizarea se produce printr-un proces de învăţare autonomă. De aceea, măsurile administrative şi politice îndreptate către acest scop trebuie să îmbine proceduri „de sus în jos” cu procese de „jos în sus”, pentru a atinge eficienţa. Instituţiile şi modelele de comportament trebuie armonizate, în scopul unei susţineri reciproce. Procesele de schimbare socială pe care le presupune integrarea în UE se confruntă cu o dublă dificultate: cea a ancorării în modelele de percepţie existente în conştiinţa publică şi cea de ajustare a lor, astfel încât să îndeplinească noile criterii de raţionalitate. Obiectivele proiectului La modul general, cercetarea îşi propune, în primul rând, să identifice modelele culturale care stau la baza percepţiilor asupra corupţiei în ţările incluse în studiu. În al doilea rând, proiectul are ca obiectiv general elaborarea de recomandări pentru măsuri regulatorii şi de prevenire a corupţiei, care să contribuie la aprofundarea proceselor de adaptare şi integrare a ţărilor candidate şi în curs de aderare la UE, la spaţiul european lărgit. Pentru a atinge aceste scopuri generale, cercetarea va porni cu investigarea percepţiilor asupra corupţiei existente la nivelul factorilor de decizie din domeniul politic, juridic, economic, precum şi al societăţii civile, mass-media şi poliţiei, în diferitele ţări incluse în studiu. De asemenea, vor fi descrise şi explicate modelele culturale care stau la baza percepţiilor asupra corupţiei, pentru a identifica acele caracteristici culturale specifice care încurajează corupţia. Descrierea diferenţelor şi similarităţilor care caracterizează modelele culturale ce generează comportamente corupte, în diferitele ţări incluse în studiu, va avea, probabil, ca rezultat, sublinierea implicaţiilor pe care diferitele contexte culturale le au, pentru actorii cu atribuţii în lupta anticorupţie la nivel naţional şi european. În ultimul rând, va fi investigată relaţia dintre politicile instituţionalizate de prevenire a corupţiei de prevenire „instituţionalizate” a corupţiei şi modul în care acestea sunt percepute în „practica cotidiană” şi va fi evaluat modul în care ţările candidate şi statele membre ale UE tratează problema corupţiei. Patru criterii orientează demersul proiectului, cel al responsabilităţii politice, legalitatea/legitimitatea, eficienţa şi eficacitatea. Prin investigarea relaţiei dintre rolul sferei publice şi cel al sferei private în prevenirea şi combaterea corupţiei va fi urmărit principiul responsabilităţii politice (political accountability). De asemenea, în interiorul cadrului oferit de modernizare şi europenizare, proiectul analizează măsura în care instituţiile existente oferă o bază legală suficientă pentru măsurile anticorupţie şi modul în care această bază poate servi la dezvoltarea (creşterea) legitimităţii şi acceptării acestor eforturi, prin 384 IULIANA PRECUPEŢU 4 canalizarea conduitei individului în viaţa de zi cu zi a societăţii. Identificarea modalităţilor de alocare optimă a responsabilităţii şi creştere a gradului de legitimitate a măsurilor anticorupţie pot conduce la creşterea eficienţei măsurilor anticorupţie. În acelaşi timp, o evaluare a efectelor generate de regulile UE, a sistemelor naţionale dezvoltate pentru a contracara corupţia şi a măsurilor anticorupţie iniţiate de ONG va permite o apreciere a eficacităţii eforturilor anticorupţie, pe baza unui indice al corupţiei, dezvoltat în decursul studiului. O atenţie deosebită este acordată, în interiorul proiectului, rolului pe care mass-media îl deţine într-o societate democratică. Democraţia presupune luarea deciziilor în acord cu reguli instituţionale stricte şi vizibilitatea acestora pentru sfera publică. În condiţiile în care corupţia apare în spatele uşilor închise, media constituie garanţia principiului vizibilităţii şi, de asemenea, are un rol-cheie în determinarea modului în care corupţia este percepută. Proiectul îşi propune să sprijine integrarea sistematică a media în politicile şi măsurile de prevenire a corupţiei, la nivelul statului şi societăţii civile. Pornind de la această premisă, proiectul investighează maniera şi măsura în care corupţia este prezentată în mass-media şi funcţia pe care o îndeplineşte aceasta în formarea unei sfere publice şi a societăţii civile care să contribuie la capacitatea societăţii de a controla problema corupţiei. Deşi acesta este un principiu general pozitiv promovat de proiect, chiar şi rolul media poate diferi, în funcţie de contextul social. În condiţiile unei societăţi în care democraţia se află, încă, în consolidare, iar instituţiile răspund, mai degrabă, unor presiuni exterioare, cum sunt acelea exercitate de mass-media, rolul acesteia poate fi şi unul negativ. O evaluare în funcţie de context rămâne ideea directoare a aplicării proiectului. Grounded theory Cercetarea se îndepărtează de paradigma dominantă din ştiinţă şi abordează problema corupţiei pe premise etnometodologice. Ideea de bază este aceea că, în diferitele contexte socioculturale, se operează cu definiţii ale corupţiei care sunt ancorate în modele culturale ce descriu situaţii „normale” şi pe care actorii sociali le aplică în mod automat. Acestea nu pot fi surprinse prin intermediul cercetării de tip cantitativ, care investighează opinii. Ele pot fi descoperite pe baza unei abordări de „jos în sus”, prin reconstruirea semnificaţiilor pe care oamenii le atribuie corupţiei. Cercetarea nu are ipoteze, ci porneşte de la date empirice, pentru a construi propria teorie. Metodele de cercetare sunt analiza de conţinut a documentelor şi interviuri realizate cu reprezentanţii a şase grupuri-ţintă: politic, economic, justiţie, poliţie, media şi societatea civilă. Documentele ce vor fi supuse analizei, în scopul identificării conţinutului latent şi manifest al acestora sunt protocoale ale dezbaterilor parlamentare, verdicte ale curţilor de justiţie, documente ale poliţiei care conţin informaţii despre investigarea şi acuzarea cazurilor de corupţie, ştiri, 5 UN PROIECT CU VIZIUNE INOVATIVĂ 385 reportaje, talk-show-uri, declaraţii şi strategii ale ONG implicate în lupta anti- corupţie şi declaraţii publice formale şi informale, în legătură cu corupţia, ale grupurilor economice. Impactul potenţial al proiectului de cercetare Prin investigarea multidimensională a modelelor de percepţie a corupţiei care sunt determinate sociocultural, proiectul încearcă să ofere o perspectivă integrată, care să contribuie la dezvoltarea sferei publice europene. Rezultatele cercetării, referitoare la eficienţa măsurilor anticorupţie, vor fi diseminate către decidenţii în domeniul politicilor sociale, autorităţi, experţi care sunt implicaţi în implementarea politicilor anticorupţie. Studiul modelelor de percepţie, care formează baza fenomenului, permit stabilirea „semnificaţiei şi impactului valorilor” asupra corupţiei şi măsurilor anticorupţie. Studiul interconectărilor şi interrelaţiilor între diferite contexte culturale în care asemenea valori există oferă o perspectivă integrativă pentru o strategie europeană integrată. Este de aşteptat ca proiectul să producă rezultate ce pot fi utilizate pentru a îmbunătăţi politicile naţionale şi internaţionale în domeniul corupţiei. Prin cunoaşterea modelelor culturale ce stau la baza percepţiilor asupra corupţiei şi comportamentelor corupte, rezultatele obţinute prin cercetare pot fi integrate în strategii care să ţintească mentalităţile, prin promovarea unor procese de educare. Este de aşteptat, de asemenea, ca proiectul să evidenţieze disfuncţionalităţi care produc o slabă transparenţă a procesului de decizie, bariere în dezvoltare şi instabilitate socială şi politică. De asemenea, va sublinia modul în care corupţia poate contribui la adâncirea decalajelor economice şi culturale între ţările candidate şi în curs de aderare şi ţările UE. Înţelegerea interdependenţei între percepţiile asupra corupţiei, valorile etice şi sociale şi comportamentul economic şi politic va reprezenta o contribuţie importantă a proiectului la înţelegerea fenomenului corupţiei. În ultimul rând, proiectul va demonstra în ce măsură eforturile de introducere a acqui-ului comunitar de sus în jos ca impunere de norme sunt apreciate ca o îmbunătăţire substanţială în diferitele ţări incluse în cercetare. Cercetarea va fi realizată în România de către Institutul de Cercetare a Calităţii Vieţii al Academiei Române. Titlul sub care se desfăşoară proiectul este „Aspecte culturale şi instituţionale ale corupţiei în România”. În mod specific, cercetarea încearcă să răspundă următoarelor întrebări: 1.Care este imaginea asupra corupţiei în cele şase grupuri-ţintă? 2. Care sunt modelele culturale şi stereotipurile care stau la baza percepţiei corupţiei? 3. Există o relaţie între aceste modele culturale şi măsurile instituţionalizate de prevenire a corupţiei? 4. Există bariere culturale în calea unui mod eficient de a lupta împotriva corupţiei? 5. Cum pot fi eficientizate măsurile de prevenire şi combatere a corupţiei în România? 386 IULIANA PRECUPEŢU 6 Două studii de caz vor fi realizate, care vor încerca să surprindă două faţete ale fenomenului: corupţia în domeniul finanţării partidelor şi corupţia legată de marea privatizare. Putem concluziona spunând că acest proiect introduce o nouă viziune asupra corupţiei, viziune care este, în mare măsură, inovativă şi care, probabil, va completa abordările cantitative ale fenomenului cu o abordare diferită de acestea şi, în mare măsură, novatoare. BIBLIOGRAFIE 1. University of Konstanz, Crime as a Cultural Problem. The Relevance of Perceptions of Corruption to Crime Prevention. A Comparative Cultural Study in the EU-Accession States Bulgaria and Romania, the EU-Candidate States Turkey and Croatia and the EU-States Germany, Greece and United Kingdom. Description of work, 2005. 2. Ioan Dorinica, Banciu Dan, Rădulescu M. Sorin, Corupţia în România. Realitate şi percepţie socială, Bucureşti, Editura Luminalex, 2005. 